2008E0109 — HR — 15.03.2014 — 002.002









▼B

ZAJEDNIČKO STAJALIŠTE VIJEĆA 2008/109/ZVSP

od 12. veljače 2008.

o mjerama ograničavanja uvedenima protiv Liberije







VIJEĆE EUROPSKE UNIJE, uzimajući u obzir Ugovor o Europskoj uniji, a posebno njegov članak 15., budući da: (1) Vijeće sigurnosti Ujedinjenih naroda usvojilo je 2003. godine Rezoluciju (RVSUN) 1521 (2003.) o uvođenju mjera ograničavanja protiv Liberije. Te su mjere provedene Zajedničkim stajalištem Vijeća 2004/137/ZVSP od 10. veljače 2004. o mjerama ograničavanja protiv Liberije ( 1 ). (2) Nakon usvajanja RVSUN-a 1683 (2006.) i RVSUN-a 1731 (2006.), Vijeće je donijelo Zajedničko stajalište 2006/518/ZVSP od 24. srpnja 2006. o izmjeni i obnovi određenih mjera ograničavanja uvedenima protiv Liberije ( 2 ), i Zajedničko stajalište 2007/93/ZVSP od 12. veljače 2007. o izmjeni i obnovi Zajedničkog stajališta 2004/137/ZVSP o mjerama ograničavanja uvedenima protiv Liberije ( 3 ). (3) U svjetlu razvojâ u Liberiji, Vijeće sigurnosti Ujedinjenih naroda usvojilo je 19. prosinca 2007. RVSUN 1792 (2007.) o obnovi mjera ograničavanja za naoružanje i putovanje za dodatno razdoblje od 12 mjeseci. RVSUN 1792 (2007.) također uvodi obvezu izvješćivanja Odbora utvrđenu stavkom 21. RVSUN-a 1521 (2003.) nakon isporuke svega naoružanja i povezanog materijala nabavljenog u skladu sa stavkom 2. točkom (e) ili stavkom 2. točkom (f) RVSUN-a 1521 (2003.), stavkom 2. RVSUN-a 1683 (2006.) ili stavkom 1. točkom (b) RVSUN-a 1731 (2006.). (4) Radi jasnoće, gore spomenute mjere trebalo bi objediniti u jedinstveni pravni akt. (5) Kako bi se određene mjere provele, potrebno je djelovanje Zajednice, budući da: DONIJELO JE OVO ZAJEDNIČKO STAJALIŠTE:







▼M1

Članak 1.

Države članice poduzimaju potrebne mjere kako bi spriječile izravnu ili neizravnu nabavu, prodaju ili prijenos naoružanja i povezanog materijala svih vrsta te pružanje svake pomoći, savjeta ili osposobljavanja koji se odnosi na vojno djelovanje, uključujući financiranje i financijsku pomoć, od strane državljana država članica ili s državnih područja država članica ili koristeći plovila ili zrakoplove pod njihovom zastavom, svim nevladinim subjektima i pojedincima koji djeluju na državnom području Liberije.

Članak 2.

1. Članak 1. ne primjenjuje se na:

(a) naoružanje i povezani materijal, kao i tehničko osposobljavanje i pomoć koji su namijenjeni isključivo za potporu ili korištenje od strane misije Ujedinjenih naroda u Liberiji (UNMIL);

(b) zaštitnu odjeću, uključujući pancirke i vojne kacige koje osoblje Ujedinjenih naroda, predstavnici medija, humanitarni djelatnici, radnici na razvoju i povezano osoblje privremeno izvoze u Liberiju isključivo za njihovu osobnu uporabu;

▼M2

(c) ostalu neubojitu vojnu opremu namijenjenu isključivo u humanitarne ili zaštitne svrhe te povezanu tehničku pomoć i osposobljavanje.

▼M1

2. Nabava, prodaja ili prijenos naoružanja i povezanog materijala ili pružanje usluga iz točaka (a) i (c) stavka 1. podliježu odobrenju nadležnih tijela država članica. Države članice razmatraju isporuke na temelju točaka (a) i (c) stavka 1., od slučaja do slučaja, u potpunosti uzimajući u obzir kriterije određene Zajedničkim stajalištem Vijeća 2008/944/ZVSP o definiranju zajedničkih pravila kojima se uređuje nadzor izvoza vojne tehnologije i opreme ( 4 ). Države članice traže odgovarajuće zaštite od zloporabe odobrenja koja se dodjeljuju u skladu s ovim stavkom i, ako je potrebno, predviđa repatrijaciju isporučenog naoružanja i povezanog materijala.

▼M2

3. Vlada Liberije ima primarnu odgovornost za prethodno obavješćivanje Odbora za sankcije o svakoj isporuci ubojitog oružja ili povezanog materijala, ili o svakom pružanju pomoći, savjeta ili osposobljavanja koji su povezani s aktivnostima vojnog ili nekog drugog sigurnosnog sektora za Vladu Liberije, osim onih iz stavka 1. Alternativno, države članice koje isporučuju pomoć mogu obavijestiti Odbor za sankcije, uz savjetovanje s Vladom Liberije, u skladu sa stavkom 2. točkom (b) podtočkama ii. i iii. RVSUN-a 2128 (2013.). Ako država članica odluči obavijestiti Odbor za sankcije, takva obavijest sadržava sve relevantne informacije, uključujući, prema potrebi, svrhu i krajnjeg korisnika, tehničke specifikacije i količinu opreme koja se treba isporučiti, dobavljača, predloženi datum isporuke, način prijevoza i plan kretanja pošiljaka.

▼B

Članak 3.

1. Države članice poduzimaju mjere potrebne za sprečavanje ulaska u ili prolaska kroz njihova državna područja svih pojedinaca koje Odbor za sankcije označi da:

(a) predstavljaju prijetnju mirovnom procesu u Liberiji ili su umiješani u djelatnosti čiji je cilj potkopavanje mira i stabilnosti u Liberiji i u subregiji, uključujući visoke članove Vlade bivšeg predsjednika Charlesa Taylora i njihove supružnike i članove bivših oružanih snaga Liberije koji su ostali povezani s bivšim predsjednikom Charlesom Taylorom;

(b) krše zabranu prodaje, nabave, prijenosa ili izvoza naoružanja i povezanog materijala svih vrsta, uključujući oružje i strjeljivo, vojna vozila i opremu, paravojnu opremu i pričuvne dijelove za sve gore spomenuto, ili krše zabranu pružanja tehničkog osposobljavanja ili pomoći povezanih s opskrbljivanjem, proizvodnjom, održavanjem ili uporabom tih stvari;

(c) pružaju financijsku ili vojnu potporu naoružanim pobunjeničkim skupinama u Liberiji ili u zemljama regije ili su povezani sa subjektima koji to čine.

2. Ništa iz stavka 1. ne obvezuje državu da vlastitim državljanima uskrati ulazak na svoje državno područje.

3. Stavak 1. ne primjenjuje se ako Odbor za sankcije utvrdi da je putovanje opravdano humanitarnim razlozima, uključujući religijske dužnosti, ili ako Odbor zaključi da bi izuzeće na neki drugi način doprinijelo promicanju ciljeva rezolucija Vijeća sigurnosti UN-a, radi stvaranja mira, stabilnosti i demokracije u Liberiji i radi trajnosti mira u subregiji.

Članak 4.

Ovo Zajedničko stajalište proizvodi učinke na datum donošenja. Mijenja se ili ukida, ako je potrebno, u svjetlu odluka Vijeća sigurnosti Ujedinjenih naroda.

Članak 5.

Ovo se Zajedničko stajalište objavljuje u Službenom listu Europske unije.